Povzetek revizijskega poročila
Učinkovitost Ministrstva za kmetijstvo, gozdarstvo in prehrano pri prilagajanju kmetijstva podnebnim spremembam

Računsko sodišče je revidiralo učinkovitost **Ministrstva za kmetijstvo, gozdarstvo in prehrano** (v nadaljevanju: ministrstvo) pri prilagajanju kmetijstva podnebnim spremembam, in sicer v obdobju od 1. 1. 2018 do 30. 6. 2022. Po mnenju računskega sodišča je bilo ministrstvo pri tem **delno učinkovito.**

Podnebne spremembeso spremembe podnebja, ki trajajo dlje časa, povzročajo pa jih tako naravni procesi kot tudi antropogeni dejavniki. Posledice podnebnih sprememb se med drugim kažejo v obliki naraščanja temperatur, spreminjanja padavinskih vzorcev ter vse več pojavih ekstremnih vremenskih dogodkov, kot so suše, obilne padavine, neurja s točo in vetrom, pozeba in podobno. Kmetijstvo je zaradi pridelave na prostem eden izmed najbolj občutljivih sektorjev za učinke podnebnih sprememb, zaradi česar je nujno, da se v Republiki Sloveniji začnemo sistematično prilagajati na podnebne spremembe.

Ocenjujemo, da v obdobju, na katero se nanaša revizija, ministrstvo prilagajanja kmetijstva na podnebne spremembe ni obravnavalo kot prioriteto. Ministrstvo je sicer v okviru Programa razvoja podeželja 2014–2020 zagotavljalo izvajanje ukrepov, ki prispevajo k prilagajanju kmetijstva na podnebne spremembe, kot so na primer ureditev namakalnih sistemov in rastlinjakov ter posodobitev hlevov, nakup opreme za protislansko zaščito, protitočnih mrež ter uvajanje bolj odpornih sort rastlin. Prav tako je financiralo raziskave in prenos znanja prek javne kmetijske svetovalne službe. Vendar pa ukrepov ter s tem prilagajanja kmetijstva na podnebne spremembe ni načrtovalo na podlagi strategije ter ni ugotavljalo, na katere dejavnike spreminjajočega se podnebja je oziroma bo kmetijstvo najbolj ranljivo. Na ta način prilagajanje kmetijstva ni bilo celovito in sistematično načrtovano ter usklajeno kot v preteklosti. To pa povečuje verjetnost, da bo izvedba prilagajanja pogosto odziv na krize in katastrofe ter bo zato tudi dražja, kot bi bila sicer.

Računsko sodišče je ministrstvu podalo več **priporočil,** ministrstvo pa je že med izvajanjem revizije sprejelo tudi akcijski načrt za pripravo ocene ranljivosti in strategije prilagajanja.

Ljubljana, 26. julija 2023